**ບົດ​ປະກອບ​ຄຳ​ເຫັນ**

**ຄອບຄົວ​ຕົວ​ແບບ​ ການບໍລິການຄ້າຂາຍ ແລະ​ສົ່ງ​ເສີມ​ຫັດຖະກຳ​ປັກ​ດິ້ງ ​ແລະ ຊ້າ​ນ້ຳກ້ຽງ**

***ຮຽນ:*** ຄະນະ​ປະທານ​ກອງ​ປະຊຸມ​ ທີ່​ເຄົາລົບ​ ແລະນັບຖື​ຢ່າງ​ສູງ.

 ບັນດາ​ທ່ານຜູ້​ແທນ​ກອງ​ປະຊຸມ​ທີ່​ນັບຖື ​ແລະ ຮັກ​ແພງ.

ຂ້າພະ​ເຈົ້າ​ ມີ​ຄວາມ​ພາກພູມ​ໃຈ ​ແລະ ​ເປັນ​ກຽດ​ຢ່າງ​ສູງ​ທີ່​ໄດ້​ຕາງໜ້າ ​ໃຫ້​ເອື້ອຍ​ນ້ອງ​ແມ່ຍິງ​​ ເຮັດຫັດຖະກໍາ​ປັກ​ດິ້ງ ​ແລະ ຊ້າ​ນ້ຳກ້ຽງ ຂຶ້ນ​ມາ​ປະກອບ​ຄຳ​ເຫັນ​ຕໍ່​ກອງ​ປະຊຸມ​ໃຫຍ່​ ຄັ້ງທີ 8 ຜູ້​ແທນ​ແມ່ຍິງ​ແຂວງ ໃນມື້ນີ້.

ກ່ອນ​ອື່ນ​ໝົດ ຂ້າພະ​ເຈົ້າຂໍ​ສະ​ແດງຄວາມ​ເຫັນ​ດີ​ເປັນ​ເອກະ​ພາບ ຕໍ່​ບົດ​ລາຍ​ງານ​ການ​ເມືອງ​ທັງ 2 ພາກ ຂອງ​ສະຫະພັນ​ແມ່ຍິງ​ແຂວງ​ ທີ່​ໄດ້​ສະ​ເໜີ​ຜ່ານ​ໄປ​ແລ້ວ​ນັ້ນ ​ເຊິ່ງມັນ​ແມ່ນ​ການ​ສັງ​ລວມເອົາ​ຜົນງານ​ອັນ​ໃຫຍ່​ຫຼວງ ທີ່​​ແມ່ຍິງ​ບັນ ດາ​ເຜົ່າ​ຂອງແຂວງ​ຫຼວງ​ພະ​ບາງ ເຮັດ​ສຳ​ເລັດໃນຫລາຍດ້ານ.

ຂ້າພະ​ເຈົ້າ ຊື່ ນາງ ສົມ​ຈັນ ມິດ​ທິຍາ​ພອນ ອາຍຸ 51 ປີ ມີ​ອາຊີບ ຄ້າຂາຍ, ບ້ານ​ຢູ່ປະຈຸ​ບັນ ບ້ານ​ມະ​ໂນ, ​ເມືອງ​ຫຼວງ​ພະ​ບາງ, ​ແຂວງ​ຫຼວງ​ພະ​ບາງ, ມີ​ສະມາຊິກ​ຄອບຄົວ 8 ຄົນ, ຍິງ 5 ຄົນ, ຜົວ​ແມ່ນມີ​ອາຊີບ​ເປັນ​ພະນັກງານ​ສັງກັດ​ລັດ​ຢູ່ທີ່​ເມືອງ ​ຫຼວງ​ພະ​ບາງ. ​ໄລຍະ 5 ປີຜ່ານມາ​ຂ້າພະ​ເຈົ້າ​ໄດ້​ປະກອບອາຊີບບໍລິການ​​​ໃຫ້ເຊົ່າ ໂຕະ, ຕັ່ງ,​ ເຕັ້ນ; ​​ເປັນ​ຜູ້​ປະສານ​ງານຈັດງານ​ຕະຫຼາດນັດ ​ເດີ່ນ​ທາດຫຼວງ ສາມາດສ້າງລາຍ​ຮັບ​ທັງ​ໝົດ 128,667,000 ກີບ/ປີ, ສະ​ເລ່ຍ​ໃສ່​ຫົວ​ຄົນ​​ແມ່ນ 16,083,000ກີບ/ຄົນ/ປີ. ຂ້າພະເຈົ້າເຫັນວ່າ ການດໍາເນີນທຸລະກິດຢູ່ເມືອງ ຫລວງພະບາງ ຍັງມີຫລາຍດ້ານທີ່ມີຄວາມເໝາະສົມ; ເມື່ອເປັນແນວນັ້ນຜົວ ເມຽ ພວກຂ້າພະເຈົ້າ ຈຶ່ງໄດ້ສຶກສາ ກ່ຽວກັບການປັກດິ້ງ, ເຮັດຊ້ານໍ້າກ້ຽງ ຊຶ່ງເປັນອາຊີບຊາວ ຫລວງພະບາງ ເຄີຍມີມູນເຊື້ອ ທັງມີຄວາມນິຍົມຈາກພາຍໃນ ແລະຕ່າງປະເທດ.; ອີກຢ່າງໜຶ່ງຕົນເອງກໍ່ຄວາມມັກຮັກອາຊີບນີ້. ມາຮອດປີ 2012 ຈຶ່ງໄດ້ປຶກສານໍາໝູ່ເພື່ອນ, ການຈັດຕັ້ງສະຫະພັນແມ່ຍິງແຂວງ, ສະຫະພັນແມ່ຍິງເມືອງ ຫລວງພະບາງ ແລະເຕົ້າໂຮມເອົາຜູ້ທີ່ມີສີມືດ້ານນີ້ມາຜະລິດ ແລະຈໍາໜ່າຍ ​​ຕາມ​ງານ​ຕ່າງໆ​ພາຍ​ໃນ​ແຂວງ ​ແລະຕ່າງ​ແຂວງໄດ້​ຫຼາຍ​ຄັ້ງ​ເຊັ່ນ: ຕະຫຼາດ​ກາງຄືນ, ຕະຫຼາດນັດ(​ເດີນ​ທາດ ຫລວງ), ເຂົ້າຮ່ວມງານ​ຈຳໜ່າຍ - ​ແລກປ່ຽນ​ສິນຄ້າ ຫັດຖະກຳ​ທີ່​ສູນ​ການ​ຄ້າ​ລາວ-​ໄອ​ເຕັກ ​ແລະຫໍ​ວັດທະນະທຳ​ ທີ່ນະຄອນຫລວງວຽງ​ຈັນ. ຈິ່​ງເຫັນ​ວ່າ​ເປັນ​ທີ່​ນິຍົມຈາກ​ສັງຄົມ​ທັງ​ພາຍ​ໃນ ​ແລະຕ່າງ​ປະ​ເທດນັບມື້ນັບຫລາຍຂຶ້ນ, ພ້ອມ​ນັັ້ນ​ຍັງ​ເປັນ​ຕົວ​ແທນຈຳໜ່າຍ​ລະຫວ່າງ​ຫຼວງ​ພະ​ບາງ-ຕະຫຼາດປາກ​ເຊ, ​ແຂວງ​ຈຳປາ​ສັກ​ຕື່ມອີ​ກ.

ມາ​ເຖິງ​ປະຈຸ​ບັນ ​ໄດ້​ຊຸກຍູ້ ຜະລິດ​ຕະພັນ​ແສ່ວ​​ໄໝ,ດິ້ງມື້ໜຶ່ງ​ໄດ້ 45 ​ເສັ້ນ ມີ ຊຸດ​ຄໍ,​ແຂນ, ຜູ້​ຜະລິດ​ສ່ວນ​ຫຼາຍ​ແມ່ນ​ຍິງ​ໜຸ່ມ​ຢູ່​ຕາມ​ຕົວ​ເມືອງ ​ແລະ ຊົນນະບົດ​ປະມານ 30 ກ່ວາ​ຄົນ, ​ເຊຶ່ງ​ຂ້າພະ​ເຈົ້າ​ໄດ້​ລົງທຶນ​ຊື້​ດິ້ງ, ວັດຖຸ​ອື່ນໆ​ມາ​ໃຫ້​ຜູ້​ແສ່ວ, ພ້ອມ​ທັງ​ຈຳໜ່າຍ​ດິ້ງ​ທຸກ​ສະ​ນິດ. ການ​ເຮັດອາຊີບ​ດັ່ງກ່າວ​ໄດ້​ມີ​ຜົນ​ດີ​ຫຼາຍເປັນຕົ້ນແມ່ນເຮັດ​ໃຫ້​ເອື້ອຍ​ນ້ອງ​ແມ່ຍິງ​ບັນ​ດາ​ເຜົ່າ​ມີ​ວຽກ​ເຮັດ​ງານ​ທຳ ​ທັງເປັນການອານຸລັກຮັກສາມູນເຊຶື້ອສີໄມ້ລາຍມືຂອງຊາວຫລວງພະບາງໃຫ້ມີຄວາມຍືນຍົງ.

ປີ 2013 ​ຂ້າພະເຈົ້າໄດ້​ຖືກ​​ເລືອກເປັນ ຄະນະ​ບໍລິຫານ​ງານ​ສະມາຄົມ​ຫັດຖະກຳ ​ແຂວງ​ຫຼວງ​ພະ​ບາງ​ ​ແລ້ວ​ກໍ່ໄດ້​ຂະຫຍາຍການ​ແຊ່ວ​ດິ້ງຂຶ້ນຕື່ມ​ປະ ມານ 20 % ​ແລະ​ໄດ້​ຂະຫຍາຍ​ຕະຫຼາດຮອດ​ນະ​ຄອນຫຼວງວຽງຈັນ, ການ​ສັງ​ຈອງ​ສິນຄ້າ​ຫຼາຍຂຶ້ນ ​ແລະ ຍັງ​​ເປັນ​ຕົວ​ແທນ​ຈໍາໜ່າຍສິນຄ້າຫຼາຍຢ່າງ​ເຊັ່ນ:

1. ​ເປັນ​ຕົວ​ແທນ​ຈໍາໜ່າຍຖ້ວຍ, ຊາມ ຊຸບ​ເປີ​​ແວ.
2. ​ເປັນ​ຕົວ​ແທນ​ຈໍາໜ່າຍ​ໄໝດິ້ງ, ຄໍາປີວ, ນ້ຳກ້ຽງ ​ແກ້ວ​ປະດັບ​ວັດວາອາ​ຮາມ.
3. ​ເປັນ​ຕົວ​ແທນ​ຈໍາໜ່າຍ​ເຄື່ອງນຸ່ງ​ເດັກນ້ອຍ ຊຶ່ງ​ມີ​ຮ້າຍ​ຢູ່​ຕະຫຼາດດາລາ ( ຊື່​ຮ້ານ ຮັກ​ລູກ​ເສື້ອຜ້າ​ເດັກ ).
* ສັງລວມ​ລາຍ​ຮັບ​ໃນ 1 ປີ ຜ່ານ​ມາ​ໄດ້​ດັ່ງນີ້:
1. ຮັບ​ຈາກ​ການ​ບໍລິການ​ເຊົ່າ​ໂຕະ​, ຕັ່ງ, ​ເຕັ້ນ 63,000,000 ກີບ/ປີ
2. ຮັບ​ຈາກ​ການ​ແຊ່ວ​ດິ້ງ ແລະຊ້ານໍ້າກ້ຽງ 452,000,000 ກີບ/ປີ
3. ຮັບ​ຈາກ​ການ​ຂາຍ​ຖ້ວຍ, ຈານ ​ແລະ ​ເຄື່ອງໃຊ້​ຊຸບ​ເປີ​ແວ ແລະເຄື່ອງນຸ່ງເດັກ 142,000,000 ກີບ/ປີ

ລວມລາຍ​ຮັບ​ທັງໝົດ 729,000,000 ກີບ/ປີ ( ​ເຈັດ​ຮ້ອຍ​ຊາວ​ລ້ານ​ກີບ ) ສະ​ເລ່ຍ​ໃສ່ ຫົວ​ຄົນ 91,125,000 ກີບ/ຄົນ/ປີ ( ​ເກົ້າສິບ​ເອັດ​ລ້ານໜຶ່ງ​ແສນ​ຊາວ​ຫ້າ​ພັນ​ກີບ ກີບ/ຄົນ/ປີ )

ເມືອ່ເຫັນວ່າຜະລິດຕະພັນປັກດິ້ງ ແລະຊ້ານໍ້າກ້ຽງເປັນສິນຄ້າກວ້າງຂວາງ ແລະເປັນອາຊີບສ້າງລາຍຮັບສໍາຄັນໃຫ້ຄອບຄົວ ທັງຊ່ວຍໃຫ້ເອື້ອຍນອ້ງໄດ້ມີວຽກເຮັດງານ ທໍາ; ໃນຕໍ່ໜ້າ ຂ້າພະ​ເຈົ້າ​ຈະ​ເປີດ​ບ້ານ​ຫັດຖະ​ກໍາ​ແຊ່ວ​ໄໝ​ດິ້ງ ​ແລະ ຜະລິດ​ຕະພັນ​ຊ້າ​ນໍ້າກ້ຽງຊຶ່ງ​ມີ​ນະ​ໂຍບາຍ ​ໃຫ້​ສະມາຊິກ​ປະ​ຈໍາ​ຢູ່​ບ້ານ​ຄື:

1. ​ເຈັບ​ເປັນ​ນອນ​ໂຮງໜໍ 200,000 ກີບ/ປີ
2. ປະສູດ​ລູກ 1 ຄົນ ຊ່ວຍ 200,000 ກີບ/ປີ
3. ​ແຕ່ງງານ​ຊ່ວຍ 1,000,000 ກີບ /ຄັ້ງ​ດຽວ
4. ຕັດ​ເຄື່ອງ​ໃຫ້ 1 ຊຸດ / ປີ
5. ນໍາພາ​ທ່ຽວພາຍ​ໃນ​ປະ​ເທດ 2 ຄັ້ງ/ ປີ
6. ​ຜູ້​ໃດມີສີມືດີ​ເປັນ​ທີ່​ນິຍົມຂອງລູກຄ້າ ​ແລະສັງຄົມ​ຈະ​ໄດ້​ຮັບ​ນະ​ໂຍບາຍ​ເພິ່ມ 500,000 ກີບ / ປີ

**ຮຽນບັນດາ​ທ່ານ​ບັນດາ​ສະຫາຍ**

ການ​ປະກອບອາຊີບຂອງຂ້າພະເຈົ້າທີ່ກ່າວມານັ້ນ ​ເຖິງ​ແມ່ນ​ວ່າ​ປະສົບ​ຜົນ​ສໍາ​ເລັດ​ແຕ່​ຍັງ​ມີຂໍ້​ຫຍຸ້ງຍາກຫຼາຍຢ່າງ ແຕ່ຂ້າພະເຈົ້າກໍ່ມີຄວາມພະຍາຍາມ​ເຮັດ​ທັງ​ຖອດ​ຖອນ​ບົດຮຽນ​ໄປ​ພ້ອມກັນ ຈຶ່ງເຮັດໃຫ້ມີຄວາມຍືນຍົງມາຮອດປະຈຸບັນນີ້. ທັງໝົດນີ້ກໍ່ຍ້ອນແນວທາງ ​ນະ​ໂຍບາຍ​ອັນ​ຖຶກຕ້ອງ​ຂອງ​ພັກ-ລັດ ,​ການ​ຊີ້ນໍາໆພໍາຂອງ​ສະຫະພັນ​ແມ່ຍິງ ​ເມືອງ, ​ແຂວງ ​ແລະການເອື້ອອໍານວຍຫລາຍດ້ານ ຈຶ່ງເຮັດ​ໃຫ້​ຄອບຄົວ​ຂອງ​ຂ້າພະ​ເຈົ້າໄດ້ຮັບການພັດທະນາຂຶ້ນເລື້ຶອຍໆ ແລະຈະສືບຕໍ່ພັດທະນາອາຊີບດັ່ງກ່າວ​ໃຫ້​ເຕີບ​ໃຫຍ່ຂະຫຍາຍຕົວ​ຂຶ້ນ​ເປັນກ້າວໆ, ພອ້ມນີ້ ຂ້າພະເຈົ້າມີຄວາມຍີນດີຈະຖອດຖອນບົດຮຽນໃຫ້​ຜູ້​ທີ່​ສົນ​ໃຈ ແລະຍິນດີຮັບເອົາຜູ້​ຍາກ​ມາ​ຮໍ່າຮຽນ ຫຼືມາ​ເປັນ​ສະມາຊິກ​ແຊ່ວ​ດິ້ງ ນໍາຂ້າພະ​ເຈົ້າ

ສຸດທ້າຍນີ້, ຂ້າພະເຈົ້າອວຍພອນໄຊອັນປະເສີດແກ່ຄະນະປະທານກອງປະຊຸມ ບັນດາທ່ານແຂກຜູ້ມີກຽດ ຜູ້ແທນກອງປະຊຸມທຸກໆທ່ານຈົ່ງມີສຸຂະພາບແຂງແຮງ, ປະສົບຜົນສໍາເລັດໃນໜ້າທີ່ການງານ, ມີຄວາມຜາສຸກໃນຊີວິດສ່ວນຕົວ ແລະຄອບຄົວ.

**ຂໍຂອບໃຈ**

.